Wysigings in belastingwetgewing waarvan jy moet weet(Foto: pixabay) Pres. Cyril Ramaphosa het onlangs ŉ reeks nuwe belasting- en finansiële wetsontwerpe onderteken, waarvan die belangrikste verandering is wat nou op alle belastingbetalers van toepassing is, is dat nalatige nienakoming strafbaar is. Kortom beteken dit dat belastingbetalers nou ŉ hoër standaard sal moet handhaaf en meer eienaarskap van hul belastingsake sal moet neem. Alhoewel die meeste van die wetsontwerpe hoofsaaklik oor administratiewe en tegniese aangeleenthede handel, bring die wette ook veranderinge mee waarvan Jan Alleman kennis moet neem. Die wette het reeds op 20 Januarie in werking getree en sluit die Wet op Skale en Monetêre Bedrae en Wysiging van Inkomstewette, die Wysigingswet op Belastingwette en die Wysigingswet op Belastingadministrasiewette in. Michelle Coetzee, ŉ geoktrooieerde rekenmeester en dosent in ouditkunde en belasting aan die Afrikaanse private hoëronderwysinstelling, Akademia, meen hierdie is van die belangrikste veranderinge waarvan Suid-Afrikaanse belastingbetalers moet kennis neem: Jan Taks se beraamde aanslag geld voorts namate ŉ belastingpligtige versuim om te reageer op kennisgewings of uitreikings vanaf die Suid-Afrikaanse Inkomstediens (SAID). Indien ŉ werknemer se vergoedingspakket onderworpe is aan ŉ element van salarisopoffering, sal geen belastingvrystelling voortaan voorsien word ten opsigte van ŉ studiebeursbyvoordeel nie. Die Inkomstebelastingwet het voorheen voorsiening gemaak vir ŉ belastingverligting as ŉ werknemer noodgedwonge een of meer aande weg van die huis af moes deurbring. Maatskappye mag voortaan hulle eie beleid omtrent dag-tot-dag-uitgawes formuleer ten einde die uitgebreide belastingverligting optimaal te benut. ŉ Belastingpligtige kan in die toekoms strafregtelik vervolg word vir ŉ onbeduidende belastingoortreding ondanks blote nalatigheid. Vanaf 1 Maart 2021 sal emigrante slegs toegang tot aftreevoordele verkry indien hulle vir ŉ ononderbroke tydperk van drie jaar vir belastingdoeleindes as ŉ nie-inwoner beskou word. Die twyfelagtige skuldtoelaag sal voortaan bereken word ná die berekening van enige sekuriteit wat beskikbaar is ten opsigte van daardie skuld. Hierdie oorweging belyn die belastinghantering van twyfelagtige skuld tussen ŉ belastingbetaler wat IFRS 9 toepas en ŉ belastingbetaler wat dit nie toepas nie. ŉ Suid-Afrikaner wat in die buiteland werksaam is en meer as R1,25 miljoen inkomste gedurende die 2021-jaar van aanslag gegenereer het, sal steeds kwalifiseer vir ŉ belastingvrystelling mits hulle minstens 117 dae buite Suid-Afrika deurgebring het. Hierdie tussentydse toegewing vanweë internasionale reisbeperkings te midde van die afsonderingstydperk geld met voorbehoud dat die bedoelde persoon minstens 60 van die 117 dae aaneenlopend buite Suid-Afrika moes deurbring. Geen oortollige nie-belastingvrye ETI-eise sal aan die einde van die lopende betaalstelselversoeningstydperk oorgedra word nie. Die Suid-Afrikaanse Inkomstediens mag ŉ belastingpligtige se verskuldigde terugbetaling weerhou indien hulle strafregtelik ondersoek word. Dit is raadsaam vir belastingbetalers om met hul adviseurs te praat sodat hulle die uitwerking van hierdie veranderinge ten volle kan begryp en spesiale aandag moet gegee word aan die administratiewe veranderinge wat nou wetlik verplig is.